《梅子黄时雨 雨夜联句》
清代·关锳

云漏斜阳，放帘额半晴，旋又吹黑。听两点三声，屋檐馀滴。

半堕杨花吹又起，东风摇曳如怜惜。任蛛丝、空际噀珠，欲网无力。

凄绝。西园陈迹。有阴苔凑绿，新韭肥碧。念剪烛西窗，晤言何日。

满院烟芜催暝早，隔灯听响荒街屐。思今夕。万一故人来得。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。